  Майя Бывальцева «Театральное Приволжье» фестивальлэн улосвыл люкетэз улсын 14-тӥ но 15-тӥ толсуре Zoom платформаын театр искусстволэн ӧръёсызъя мастер-классъёс ортчозы. Отчы режиссёръёс но актёръёс, творчествоя коллективъёслэн кивалтӥсьёссы но вань мылкыд карисьёс пыриськыны быгатозы. Со сярысь Удмуртиысь тӧролэн но кивалтэтлэн пресс-службазы ивортӥз. 14-тӥ толсуре 11 часын «Режиссёр и музыкальное оформление спектакля» мастер-класс ортчоз. Ижкарысь Нылпи творчествоя дворецысь егитъёслэн театрзылэн режиссёрез Алина Шаляпина спектакльлы крезьгур быръён но драмая крезьгуро сценаос кылдытон, кытысь но кызьы вань жанръёсъя крезьгуръёс шедьтыны луэ шуыса вералоз. Ужрадэ пыриськон понна  гожтӥськыны кулэ. 15-тӥ толсуре 14 час 30 минутэ Ижкарысь «Молодой человек» театрлэн режиссёрез Андрей Опарин «Замысел режиссёра и работа с актёром» вебинар ортчытоз. Ужрадэ пыриськисьёсын со спектакльлы пьесаос быръён, рольёсты люкылон, образъёсты но интывылэз кылдытон инъетъёс сярысь кенешоз. Мастер-классэ гожтӥськон – чӧлсконпусъя. Озьы ик 15-тӥ толсуре «Театральное Приволжье» фестивальлэн улосвыл люкетэзлы йылпумъянъёс лэсьтозы. Жюри «Молодежный спектакль» но «Детский спектакль» номинациосъя быдэн одӥг устозэ спектаклез быръёз. Округъя люкетаз пыриськон понна школаослэн но студентъёслэн 60 театр коллективъёссы вожвылъясько Тодэ вайытом, «Театральное Приволжье» фестиваль Приволжск федерал округын кыкетӥзэ ортче. Сое Росси азьмуртлэн округъя ужоскето муртэзлэн Игорь Комаровлэн аппаратэз радъя. Кылем арын Удмуртиын ӵектосэ 50 коллективъёс пыриськизы.  Тегъёс: Лулчеберет Ижкар Театр Удмуртия фестиваль  